ฝันที่เป็นจริงของ “โปรแหวน-พรอนงค์ เพชรล้ำ” นักกอล์ฟไทยหนึ่งเดียวใน LPGA
พรอนงค์ เพชรล้ำ นักกอล์ฟอาชีพหญิงไทยคนเดียวในLPGAมุ่งหวังทำฝันให้เป็นจริงด้วยความมุ่งมั่นก้าวไปถึงแชมป์ทัวร์นาเมนต์กอล์ฟระดับโลก
แม้จะเป็นเพียงครึ่งปีแรกที่ได้เข้าร่วมการแข่งขันกอล์ฟอาชีพหญิง LPGA เต็มรูปแบบ แต่ “พรอนงค์ เพชรล้ำ” นักกอล์ฟไทยหนึ่งเดียวใน LPGA จากจังหวัดชัยภูมิ วัยเพียง 21 ปีก็สามารถทำผลงานได้น่าพอใจ ออกรอบเคียงบ่าเคียงไหล่กับนักกอล์ฟระดับโลกได้อย่างน่าประทับใจและทำเงินรางวัลได้กว่า 1 แสนเหรียญสหรัฐและไต่อันดับขึ้นมาที่ 48 ของนักกอล์ฟ LPGAในปัจจุบัน การตระเวนแข่งขันทั่วสหรัฐ 8 สนามที่ผ่านมา นักกอล์ฟหญิงชาวไทยหนึ่งในเดียวในแอลพีจีเอปีนี้สามารถทำคะแนนสะสมขึ้นมาติดอันดับที่ 48 จากจำนวนนักกอล์ฟระดับโลก 150 คน นอกจากนี้ยังคว้าเงินรางวัลรวมไปแล้วกว่า 1 แสนดอลล่าห์ หรือประมาณ 3 ล้านบาท พรอนงค์ บอกว่า การได้รับสิทธิ์เข้าร่วมการแข่งขันกอล์ฟระดับโลกอย่างแอลพีจีเอแบบเต็มทัวร์นาเมนต์ ถือเป็นความฝันที่เป็นจริงของเธอ แต่เส้นทางที่ผ่านมานั้นไม่ใช่เรื่องง่ายที่จะได้รับโอกาสแบบนี้ เช่นเดียวกับศุพิกา มาพึ่งพงศ์ ผู้จัดการของพรอนงค์ จาก บริษัท เอสเอ็มจี กรุ๊ป ยอมรับว่า การเข้าแข่งในทัวร์นาเมนต์แอลพีจีเอต้องใช้ความพยายามอย่างมาก คุณ ศุพิกา ผู้จัดการของพรอนงค์ บอกด้วยว่า ความมุ่งมั่นและตั้งเป้าหมายเพื่อที่จะเป็นนักกอล์ฟอาชีพตั้งแต่ยังอยู่ในวัยเด็กทำให้พรอนงค์มีความพยายามและฝึกซ้อมอย่างสม่ำเสมอรวมทั้งประสบการณ์แข่งกอล์ฟมาตั้งแต่ระดับทวีปเอเชีย ทำให้พรอนงค์สามารถเล่นในระดับเคียงบ่าเคียงไหล่กับนักกอล์ฟระดับโลกได้ แม้ความฝันที่จะได้เข้าร่วมแข่งขันแอลพีจีเอของพรอนงค์จะเป็นจริง แต่บนเส้นทางกอล์ฟอาชีพทำให้โปรฯแหวน คาดหวังที่จะทำผลงานให้ดีขึ้น และเชื่อว่าจะดีมากพอที่จะได้สัมผัสแชมป์แอลพีจีเอในวันหนึ่งข้างหน้า ฤดูกาลการแข่งขันแอลพีจีเอของโปรฯแหวน หรือ พรอนงค์ เพชรล้ำ จะยังมีหลายทัวร์นาเมนต์ที่เธอจะเข้าร่วมแข่งขันและทำคะแนนสะสมให้ได้อันดับสูงที่สุดเท่าที่จะทำได้ เพื่อที่จะมีผลทำให้สามารถรักษาสิทธิ์การร่วมแข่งขันกอล์ฟอาชีพหญิงที่ใหญ่ที่สุดในโลกในปีหน้าต่อไป